"Det er en ommer," så kontant lyder det fra Gert Skyt om den nye bro henover Aarhus Å ved Carl Blochs Gade, som flere af Lokalavisen Aarhus' læsere har bemærket lugter.

LÆS OGSÅ: Derfor lugter den nye bro over Aarhus Å

Og Gert Skyt ved om nogen, hvad han taler om. Han er indehaver af Gert Skyt International i Højbjerg, som har stået for at levere det meste af træet til byggerierne på Aarhus Ø, og har haft erfaring med hårdttræ siden 1972.

"Broen vil altid stinke. Lugten vil aftage lidt med tiden i tørvejr, men aldrig forsvinde helt. Og så snart vejret igen bliver vådt, kommer den her forfærdelige stank tilbage," fortæller Gert Skyt.

Det er nemlig sådan, at der er blevet brugt den sydamerikanske træsort Angelim Vermelho til at bygge broen med. Det er hårdttræ, som har en lang holdbarhed, men i modsætning til den afrikanske træsort Azobe, så vil den sydamerikanske træsort altid lugte.

"Det er også derfor, at man aldrig vil bruge Angelim Vermelho i et brobryggeri. Azobe er det bedste at bruge. Det lugter lige, når det bliver skåret frisk, men så lugter det heller ikke mere," fortæller Gert Skyt og forklarer, at man i Holland har haft samme problem med en bro, der var bygget af Angelim Vermelho.



Hollændere klagede over bro

Sagen, som Gert Skyt refererer til, foregik i den hollandske by Zwolle. Tilbage i 2008 blev en bro i byen udskiftet med en ny en af slagsen, der også blev bygget af træsorten Angelim Vermolho. I en artikel fra samme år i det hollandske medie De Stentor bliver lignende lugtgener beskrevet, som dem folk klager over ved den nye bro over Aarhus Å.

Ifølge artiklen var stanken et stort samtaleemne i Zwolle, og kommunen fik klager fra indbyggere, der ikke kunne holde den ud.

"Hvis man kender Angelim Vermelho, så vil man aldrig bruge den til sådan et byggeri. Jeg ville absolut aldrig have brugt den træsort til en bro, der ligger i midtbyen," fortæller Gert Skyt og understreger endnu en gang, at broen aldrig vil stoppe med at lugte, og at lugten vil blive forværret, hver gang vejret er vådt.



Den broansvarlige er overrasket

Tidligere har Jens Bruun, som er broansvarlig i Aarhus Kommune, forklaret til Lokalavisen Aarhus, at lugten fra den nye bro ellers ville forsvinde med tiden. Men ifølge Gert Skyt fra Gert Skyt International vil broen altså fortsætte med at lugte på grund af den træsort, der er blevet brugt.

Det overrasker Jens Bruun, som bekræfter, at det er Angelim Vermelho, der er blevet brugt.

"Vi har ikke fået oplysninger om det tidligere. Jeg har fået at vide fra producenten, at lugten vil forsvinde, så det er nyt for mig. Jeg skal have det vendt med producenten sammen med vores rådgivere," fortæller han og tilføjer, at det ifølge hans oplysninger blot er gelænderet, hvor der er brugt Angelim Vermelho.

Broen har kostet kommunen cirka 1,3 millioner kroner at bygge, oplyser Jens Brunn desuden.

"Det var den billigste bro. Den næste ville have kostet 1,8 millioner, og den dyreste ville have kostet over tre millioner," fortæller han.

På Lokalavisen Aarhus' Facebookside har den lugtende bro trukket en del opmærksomhed. Vi har samlet et udpluk af de kommentarer, der er kommet, her:







